পুজোতে এবার সেনা অভিযানের কাহিনী তুলে ধরছে ঘাটাল!

ঘাটাল : ঘাটাল (Ghatal) মানেই বর্ষার মরসুমে বন্যার ছবি কিন্তু এবার সেই ঘাটালই দেশবাসীকে জানাতে চলেছে এক অন্যরকম বার্তা-‘অপারেশন সিঁদুর’ (Operation Sindoor)। ঘাটাল শহরের কুশপাতা পঞ্চপল্লী সর্বজনীন দুর্গাপুজো কমিটি তাঁদের ৩১ তম বর্ষে থিম হিসেবে বেছে নিয়েছে সিঁদুরকে। বলতে গেলে থিমের নাম ‘সিঁদুর’ কিন্তু এই থিমেকে ভারতীয় সেনার অপারেশন সিঁদুরের আদলে উপস্থাপন করা হবে।যা একাধারে শ্রদ্ধা জানাচ্ছে ভারতীয় সেনা জওয়ানদের এবং ভারতীয় নারীদের সাহসিকতাকে। এই থিমের প্রচারে ঘাটাল শহরে রাজ্যসড়ক জুড়ে লাগানো হয়েছে হোর্ডিং,মণ্ডপসজ্জার কাজ চলছে জোরকদমে।

ঘাটালের (Ghatal) কুশপাতা পঞ্চপল্লী সর্বজনীন দুর্গাপুজো কমিটির পুজো এবার ৩১ তম বর্ষে পদার্পণ করল। এবছরের পুজোয় তাঁরা বেছে নিয়েছে এমন একটি থিম। যা কেবল শিল্প নয়, গভীর আবেগ আর সময়োপযোগী জাতীয়তা বোধের সামাজিক বার্তা বহন করছে। থিমের নাম দিয়েছে ‘সিঁদুর’ (Sindoor)। এই থিমের পেছনে রয়েছে জম্মু ও কাশ্মীরের পহেলগাঁওয়ে (Pahalgam) ভারতীয় পর্যটকদের সঙ্গে ঘটে যাওয়া বেদনাদায়ক ঘটনা। অতর্কিতে পর্যটকদের উপর যেভাবে জঙ্গি হামলার ঘটনা ঘটেছিল তাতে ২২ জন নিরিহ পর্যটকের প্রাণ যায়। পরিবারের সদস্য মহিলাদের সামনে তাদের স্বামীদের হত্যা করা হয়েছিল। তারপরই গোটা দেশবাসী থেকে গোটা বিশ্ব দেখেছে ভারতীয় সেনার পরাক্রম।

পহেলগাঁও জঙ্গি হামলার ঘটনার বদলা নিতে ‘অপারেশন সিঁদুর’ (Operation Sindoor) নামে এয়ারস্ট্রাইক চালিয়ে জঙ্গি ঘাঁটি ধ্বংস থেকে জঙ্গিদের গড়ে ঢুকে তাদের সবক শিখিয়ে এসেছে ভারতীয় সেনা। অপারেশন সিঁদুরে মহিলা সেনা জওয়ানদের ভূমিকাও সমগ্র দেশবাসীকে গর্বিত করেছে। এককথায় নারীদের সিঁদুর উজাড় করার বদলায় নারীরাও সমান ভাবে দক্ষ ও সাহসী। ভারতীয় সেনার মহিলা জওয়ানদের মতোই দেশের সমগ্র নারীদের বীরাঙ্গনা হয়ে উঠতে হবে। নিজেদের সিঁদুরের রক্ষা নিজেদের করতে নিজেদের দক্ষ ও সাহসী গড়ে তুলতে হবে।

আরও খবর : বনগাঁ ও শিয়ালদহ শাখায় চালু হল এসি লোকাল!

অপারেশন সিঁদুরকে থিমে ‘সিঁদুর’ (Sindoor) নাম দিয়ে তাদের পুজোয় তুলে ধরে এই পুজো কমিটি একদিকে পহেলগাঁও ঘটনায় নিহতদের পরিবারকে সমবেদনা,ভারতীয় সেনাকে সম্মান ও কুর্নিশ জানাতে চাই। পাশাপাশি মহিলাদের বা নারী শক্তিতে সিঁদুর থিমের মাধ্যমে নিজেদের আত্মরক্ষায় স্বনির্ভর গড়ে তোলার বার্তা তুলে ধরাই লক্ষ ঘাটালের এই পুজো কমিটির। ঘাটালের শহর জুড়ে বিভিন্ন জায়গায় লাগানো হয়েছে পোস্টারিং। ঘাটাল ছাড়াও চন্দ্রকোনা দাসপুরের রাস্তাতেও এই থিমের পোস্টার হোর্ডিং লাগানো রয়েছে। রাস্তা জুড়ে এই হোর্ডিং দেখলেই অপারেশন সিঁদুরের এই ছবি নজর কাড়ছে সকলের।

নারী-পুরুষ সকলে মিলে এই পুজো কমিটিতে রয়েছেন। তবে এই অপারেশন সিঁদুর (Operation Sindoor) নিয়ে রাজ্য রাজনীতি তোলপাড় হলেও পূজো উদ্যোগক্তারা কোন রাজনীতিতেই কান দিতে চান না। উদ্যোক্তাদের কথায় তারা দেশাত্মবোধে বিশ্বাসী,অপারেশন সিঁদুর দেশবাসীকে গর্ব করেছে,তারা সেই গর্বকে তুলে ধরতে চেয়েছে। দেশ আমাদের সবার কাছে সবার আগে। উদ্যোক্তারা আশা রাখছে ঘাটালবাসী সহ আগত দর্শনার্থীরা এই থিমকে ভালোভাবেই নেবে।

ঘাটাল (Ghatal) মহাকুমার অন্যতম বিগ বাজেটের পুজার মধ্যে কুশপাতা পঞ্চপল্লীর পুজো একটি বিগ বাজেটের পুজো। এবারের তাদের বাজেট প্রায় ২২ লক্ষ টাকা। থিম মেকারকে দিয়ে মন্ডপ গড়ার কাজ চলছে জোরকদমে। থিম মেকার এই থিম সম্পর্কে জানান,শাঁখা,পলা,সিঁদুর কৌটা,তলোয়ার সহ আরও বিভিন্ন জিনিস দিয়ে মণ্ডপ সাজিয়ে তোলা হবে। সঙ্গে আলোকসজ্জা থাকছে। একজন নারী একহাতে যেমন সিঁদুর পরতে পারে ঠিক তেমনই আর এক হাতে সেই সিঁদুর রক্ষা করতে পারে এই বার্তাই তুলে ধরা হবে এবারের পঞ্চপল্লীর পুজোর থিমে।

উল্লেখ্য,থিমের পুজোয় বরাবরই দর্শনার্থীদের নজর কেড়েছে ঘাটালের কুশপাতা পঞ্চপল্লী। বরাবরই তাদের থিমে দেশ রাজ্য বা সমাজে ঘটে চলা টাটকা ঘটনাকে তুলে ধরে এই পুজো কমিটি। গতবছর এই পুজো কমিটি কলকাতার আরজি কর মেডিক্যাল কলেজে জুনিয়র মহিলা চিকিৎসককে ধর্ষণ ও খুনের ঘটনার প্রতিবাদ জানিয়ে তাদের পুজোর থিমে তুলে ধরে প্রতিবাদ জানিয়েছিল,সেই থিম সাড়া ফেলেছিল। থিমে এবারের পুজোয় তুলে ধরা হচ্ছে দেশের মধ্যে ঘটে যাওয়া পহেলগাঁওয়ে কাপুরুষোচিত জঙ্গি হামলা,সিঁদুর দেখে হত্যা। তার বদলা নিতে ভারতীয় সেনার অপারেশন সিঁদুর।পাশাপাশি মহিলাদের নিজেদের সিঁদুর রক্ষায় এক বিশেষ বার্তা থাকছে। সামনে পুজো থিমের কাজ চলছে জোরকদমে। তাদের থিমকে দেশাত্মবোধের জায়গা থেকে ভালো ভাবেই নেবে সকলে আশাবাদী পুজো কমিটির সদস্যরা।